Рыхтуючыся да навагодніх урачыстасцей, мы звычайна прыгадваем самае адметнае, што адбылося ў адыходзячым годзе. I адназначна даць ацэнку 2014 году, пагадзіцеся, наўрад ці можна: штосьці ўдалося дасягнуць нават з перавыкананнем, але асобныя пазіцыі ўсё ж засталіся нявыкананымі. Напрыклад, не адно з нашых прамысловых прадпрыемстваў розных галін уласнасці, калектываў транспарту, сувязі, будаўнікоў і іншых галін сустракае Новы год з добрым настроем: за гадавыя вынікі людзям не сорамна. У наяўнасці немалыя зрухі да лепшага на вагонабудаўнічым заводзе, актыўна вядуцца будаўнічыя работы на мікрараёне “Чарняхоўскага” і новых малочнатаварных фермах у гаспадарках, па-ранейшаму трымае высокую марку якасці выпускаемай прадукцыі завод жалезабетонных канструкцый, які да ўсяго павялічвае свае вытворчыя магутнасці, няхай і не надта багата, але добраўпарадкоўваліся нашы вуліцы і населеныя пункты і г.д.